บอร์ด TCAP ไฟเขียวลดทุนจดทะเบียน เหลือ 1.05 หมื่นล้าน
บอร์ด TCAP มีมติอนุมัติตัดหุ้นจดทุนจดทะเบียนที่ซื้อคืนและยังไม่ได้จำหน่าย 97 ล้านหุ้น มูลค่า 970 ล้านบาท เหลือทุนจดทะเบียน 1.05 หมื่นล้านบาท
บอร์ด TCAP มีมติอนุมัติตัดหุ้นจดทุนจดทะเบียนที่ซื้อคืนและยังไม่ได้จำหน่าย 97 ล้านหุ้น มูลค่า 970 ล้านบาท เหลือทุนจดทะเบียน 1.05 หมื่นล้านบาท
2 พ.ค. 2566

บริษัท ทุนธนชาต จำกัด (มหาชน) หรือ TCAP แจ้งผ่านตลาดหลักทรัพย์ฯ โดยมติคณะกรรมการบริษัทฯ ครั้งที่ 14/2562 เมื่อวันที่ 16 ธันวาคม 2562 ได้มีมติให้ดำเนินการซื้อคืนหุ้นสามัญของบริษัท โดยมีกำหนดเวลาซื้อคืนระหว่างวันที่ 11 กุมภาพันธ์ 2563 ถึงวันที่ 10 สิงหาคม 2563 ซึ่งบริษัทได้ดำเนินการซื้อหุ้นคืนได้ทั้งสิ้นรวมจำนวน 97,045,970 หุ้น คิดเป็นร้อยละ 8.33 ของหุ้นที่จำหน่ายได้แล้วทั้งหมด
โดยหุ้นที่ซื้อคืนดังกล่าวมีระยะเวลาในการจำหน่ายจนถึงวันที่ 27 เมษายน 2566 นั้นคณะกรรมการบริษัทในการประชุมครั้งที่ 4/2566 เมื่อวันที่ 2 พฤษภาคม 2566 ได้มีมติให้บริษัทดำเนินการลดทุนที่ชำระแล้วจำนวน 970.46 ล้านบาท โดยวิธีตัดหุ้นจดทะเบียนที่ซื้อคืนและยังมิได้จำหน่ายจำนวน 97,045,970 หุ้น มูลค่าที่ตราไว้หุ้นละ 10 บาท อันเป็นการดำเนินการลดทุนเมื่อพ้นกำหนดเวลาจำหน่ายหุ้นที่ซื้อคืน ตามวิธีการที่กำหนดในกฎกระทรวง เรื่อง การกำหนดหลักเกณฑ์และวิธีการว่าด้วยการซื้อหุ้นคืน การจำหน่ายหุ้นที่ซื้อคืน และการตัดหุ้นที่ซื้อคืนของบริษัท พ.ศ. 2544 และฉบับที่ 2 พ.ศ. 2565 ซึ่งทำให้บริษัทฯ มีทุนชำระแล้วลดลงจาก 11,456.62 ล้านบาท เป็น 10,486.16 ล้านบาท รายละเอียดการตัดหุ้นที่ซื้อคืนและลดทุนปรากฏตามแบบแจ้งการตัดหุ้นที่ซื้อคืนและลดทุน (Form TS-5) ที่ส่งมาด้วย